REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/48-17

23. mart 2017. godine

B e o g r a d

ZAPISNIK

PETE SEDNICE ODBORA ZA ZAŠTITU ŽIVOTNE SREDINE,

ODRŽANE 23. MARTA 2017. GODINE

 U skladu sa članom 42. Poslovnika Narodne skupštine, sednica je održana van sedišta Narodne skupštine, u Skupštini AP Vojvodina, Vladike Platona bb, Novi Sad, zajedno sa Odborom Skupštine AP Vojvodina za urbanizam, prostorno planiranje i zaštitu životne sredine.

 Ova sednica van sedišta Narodne skupštine podržana je projektom „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP) i Narodna skupština, a finansira Švajcarska agencija za razvoj i saradnju (SDC).

Sednica je počela u 11,19 časova.

 Sednicom je predsedavao dr Branislav Blažić, predsednik Odbora.

 Sednici su prisustvovali članovi Odbora: Sonja Vlahović, Vladimir Petković, Ivana Stojiljković, Ivana Nikolić, Borka Grubor, Radoslav Cokić, Snežana Bogosavljević Bošković, Jasmina Karanac, kao i Sonja Pavlović (zamenik člana Odbora Miloša Boškovića).

 Sednici nisu prisustvovali članovi Odobra: Ivan Karić, Miroslava Stanković Đuričić, Miloš Bošković, Borisav Kovačević, Goran Čabradi i Nenad Milić.

Sednici su prisustvovali članovi Odbora Skupštine AP Vojvodine za urbanizam, prostorno planiranje i zaštitu životne sredine: Branislava Jeftić (predsednica Odbora), Ljubodrag Miščević (zamenik predsednika), Gavra Avramov, Darko Bađok, Jelena Balašević, Zoran Vranešević, Neđeljko Konjokrad, Radomir Kuzmanović, Dejan Maksimović i Stanka Mihajlov.

 Sednici su prisustvovali predstavnici Ministarstva poljoprivrede i zaštite životne sredine: Željko Pantelić, pomoćnik ministra, Sandra Milićević Sperlić, sekretar Pregovaračke grupe 27 i Milan Stevanović, savetnik državnog sekretara za EU integracije i međunarodnu saradnju, Vladimir Galić, Pokrajinski sekretar za urbanizam i zaštitu životne sredine, Nataša Đereg, koordinator Radne grupe za Poglavlje 27 u Nacionalnom konvetnu o Evropskoj uniji, Siniša Mitrović, samostalni savetnik za domaće i EU propise u oblasti zaštite životne sredine u Privrednoj komori Srbije, kao i i predstavnici Zelene stolice: Kristina Cvejanov iz Srpske asocijacije rediklera ambalažnog otpada i Goran Zelić iz Društva podvodnih aktivnosti "Sombor".

U uvodnom izlaganju, predsednik Odbora Skupštine AP Vojvodina za urbanizam, prostorno planiranje i zaštitu životne sredine Branislava Jeftić istakla je da se nada da je održavanje ove sednice samo početak uspešne saradnje dva odbora u cilju preduzimanja aktivnosti u vezi sa otvaranjem poglavlja 27 i pristupanja Republike Srbije Evropskoj Uniji. Navela je da Poglavlje 27 predstavlja vremenski i finansijski najzahtevnije poglavlje u postupku pregovora i istakla neophodnost edukacije i stalne saradnje sa jedinicama lokalne samouprave. Iz tog razloga, cilj Odbora Skupštine AP Vojvodine za urbanizam, prostorno planiranje i zaštitu životne sredine je da održi što više sednica van sedišta (planirano je da se održe sednice sa oko 75 lokalnih samouprava, kako bi se čulo što više mišljenja sa terena). Naglasila je da svi državni organi treba da sarađuju u cilju pristupanja Evropskoj uniji, jer to podrazumeva usvajanje evropskih standarda i obezbeđivanje čistog vazduha, vode, zemljišta i celokupne životne sredine.

Vladimir Galić, član pokrajinske Vlade i pokrajinski sekretar za urbanizam i zaštitu životne sredine istakao je značaj ovakvih sednica i saradnje sa drugim državnim organima, jer u ovoj oblasti Autonomna pokrajina ima najviše izvornih nadležnosti, ali nisu zanemarljive ni nadležnosti koje Autonomna pokrajina obavlja kao poverene poslove. Zajednički cilj je da se kroz ovakve razgovore dođe do što više rešenja jer postoji mnogo problema u ovoj oblasti.

Na predlog predsednika Odbora, jednoglasno je usvojen sledeći:

D n e v n i r e d

1. Aktivnosti Odbora za zaštitu životne sredine i Odbora Skupštine AP Vojvodina za urbanizam, prostorno planiranje i zaštitu životne sredine u vezi sa otvaranjem Poglavlja 27 u pregovorima za pristupanje Republike Srbije Evropskoj uniji.

 Prva tačka dnevnog reda **- Aktivnosti Odbora za zaštitu životne sredine i Odbora Skupštine AP Vojvodina za urbanizam, prostorno planiranje i zaštitu životne sredine u vezi sa otvaranjem Poglavlja 27 u pregovorima za pristupanje Republike Srbije Evropskoj uniji**

 Predsednik Odbora dr Branislav Blažić informisao je kolege iz Skupštine AP Vojvodine o ulozi Narodne skupštine i njenih radnih tela u procesu pregovora o pristupanju Republike Srbije Evropskoj uniji. Naveo je da je Narodna skupština 13. oktobra 2004. godine donela Rezoluciju o pridruživanju Evropskoj uniji, kojom se, između ostalog, obavezala da će usklađivanje zakonodavstva Republike Srbije sa pravnim tekovinama Evropske unije dobiti prioritet u radu Narodne skupštine. 16. decembra 2013. godine, donošenjem Rezolucije o ulozi Narodne skupštine i načelima u pregovorima o pristupanju Republike Srbije Evropskoj uniji, Narodna skupština pozvala je Vladu da nastavi da sprovodi Nacionalni program za usvajanje pravnih tekovina Evropske unije. Narodna skupština, u skladu sa utvrđenom dinamikom, usvaja zakone iz Nacionalnog programa za usvajanje pravnih tekovina Evropske unije i pratiti primenu zakona. Vlada je obavezana da informiše Narodnu skupštinu o planiranim aktivnostima u vezi sa procesom pregovora o pristupanju Evropskoj uniji, tako što podnosi Narodnoj skupštini izveštaj o toku pregovora o pristupanju dva puta godišnje.

Prepoznata je potreba da se u proces praćenja pregovora o pristupanju Republike Srbije Evropskoj uniji uključe odbori Narodne skupštine, u čijem delokrugu su pitanja iz odgovarajućih pregovaračkih pozicija. Odbor za evropske integracije, u saradnji sa predsednikom Narodne skupštine, koordinira proces praćenja pregovora o pristupanju Republike Srbije Evropskoj uniji. Pre utvrđivanja pregovaračke pozicije za pojedino poglavlje, Vlada dostavlja predlog pregovaračke pozicije Odboru za evropske integracije. Član Vlade zadužen za evropske integracije i šef Pregovaračkog tima podnose tromesečne izveštaje Odboru za evropske integracije o aktuelnom stanju u procesu pregovora sa Evropskom unijom. Odlukom Odbora za evropske integracije od 4. juna 2014. godine uređen je postupak razmatranja predloga pregovaračke pozicije na sednici Odbora za evropske integracije i odbora u čijem su delokrugu pitanja iz odgovarajuće pregovaračke pozicije. Predsednik Odbora za evropske integracije, bez odlaganja, predlog pregovaračke pozicije dostavlja predsedniku odbora u čijem je delokrugu pitanje iz odgovarajuće pregovaračke pozicije na razmatranje i predsedniku Narodne skupštine radi informisanja. Nadležni odbor razmatra predlog pregovaračke pozicije u roku od osam dana od dana prijema predloga i o tome dostavlja izveštaj Odboru za evropske integracije. Sednici na kojoj se razmatra predlog pregovaračke pozicije, obavezno prisustvuje predsednik pregovaračke grupe. Odbor za zaštitu životne sredine je nadležan za razmatranje predloga pregovaračke pozicije za Poglavlje 27. Odbor za evropske integracije, u roku od pet dana od dana prijema izveštaja nadležnog odbora, razmatra predlog pregovaračke pozicije na sednici kojoj prisustvuju ovlašćeni predstavnik Vlade, predsednik pregovaračke grupe i šef Pregovaračkog tima. Odbor za evropske integracije daje mišljenje ili preporuke o predlogu pregovaračke pozicije, koje Vlada razmatra prilikom usvajanja pregovaračke pozicije i obaveštava Odbor o usvojenoj pregovaračkoj poziciji. Predsednik Odbora za evropske integracije obaveštava predsednika Narodne skupštine i predsednika nadležnog odbora o usvojenoj pregovaračkoj poziciji.

Vlada Republike Srbije donela je 2015. godine Odluku o obrazovanju Pregovaračkog tima za vođenje pregovora, kao i Zaključak kojim se usmerava i usklađuje rad organa državne uprave u postupku izrade pregovaračkih pozicija. Ovim aktima Vlade, predviđeno je da Pregovarački tim, na inicijativu i posredstvom Nacionalnog konventa o Evropskoj uniji, odnosno Privredne komore Srbije, informiše zainteresovanu javnost o toku, sadržaju i bitnim dokumentima u pregovorima o pristupanju, kao i da, u toku pripreme pregovaračkih pozicija, pregovaračka grupa na isti način konsultuje zainteresovanu javnost. Odbor za evropske integracije obavezno razmatra predloge, priloge i preporuke predstavnika civilnog društva, odnosno Nacionalnog konventa o Evropskoj uniji. Nacionalni konvent o Evropskoj uniji predstavlja forum za saradnju i komunikaciju predstavnika Vlade sa civilnim društvom i vrši monitoring celokupnog toka pregovora, kroz debatu između predstavnika progovaračke strukture, civilnog društva, sindikata, profesionalnih organizacija i privatnog sektora.

Pregovaračkom grupom za životnu sredinu predsedava Stana Božović državni sekretar iz Ministarstva poljoprivrede i zaštite životne sredine, a članovi ove pregovaračke grupe su predstavnici raznih ministarstava, zavoda, direktorata, agencija, instituta, sekretarijata i Vladinih kancelarija. S obzirom na to da predlog pregovaračke pozicije za Poglavlje 27 još uvek nije završen, Odbor za zaštitu životne sredine ga nije razmatrao, ali je, kroz tromesečno informisanje odbora o radu Ministarstva poljoprivrede i zaštite životne sredine, obavešten o toku izrade ovog dokumenta i svim aktivnostima Ministarstva koje se odnose na pripremu za otvaranje Poglavlja 27. Istakao je da Odbor ima dobru komunikaciju sa Ministarstvom, a preko mehanizma Zelena stolica, održava i kontinuiranu saradnju sa organizacijama civilnog društva.

 Željko Pantelić, pomoćnik ministra poljoprivrede i zaštite životne sredine, informisao je prisutne je da je Ministarstvu poljoprivrede i zaštite životne sredine dostavljen Skrining izveštaj i da je Republika Srbija pozvana da podnese pregovaračku poziciju za Pregovaračko poglavlje 27 i to bez početnih merila. Istakao je da je Republika Srbija jedina država kandidat iz regiona koja je dobila poziv da podnese pregovaračku poziciju bez prethodnih uslova. Skrining izveštajem je konstatovano da je zakonodavstvo Srbije u priličnoj meri usklađeno sa pravnim tekovinama Evropske unije, a da je sprovođenje i izvršenje zakona u ranoj fazi. Navedeni su sledeći problemi: ukidanje funkcionalne Agencije za hemikalije, nepostojanje Fonda za zaštitu životne sredine, ograničena sredstava za rad Ministarstva, inspekcije i drugih državnih organa koji se bave zaštitom životne sredine i slaba fluktuacija zaposlenih. Republika Srbija bi trebalo da finalizira sistem strateškog planiranja, uspostavi stabilan sistem finasiranja u oblasti zaštite životne sredine i klimatskih promena, ojača administrativne kapacitete, preispita delimično prenesene nadležnosti, tako da one budu usklađene sa kapacitetima i otkloni pojedine zakonske prepreke. Nakon analize Skrining izveštaja, Radna grupa je pristupila izradi pregovaračke pozicije i utvrđeni su određeni privremni rokovi, koji nameću veoma dinamičan i zahtevan rad. Implementacija EU direktiva će u nekim oblastima zahtevati prelazne periode, a dužina prelaznih perioda zavisi od dostupnosti resursa za finansiranje investicija. Revidiranjem specifičnih planova pretpostavlja se da će obim potrebnih sredstava biti smanjen, a potrebno je razmotriti i sve raspoložive mogućnosti finansiranja. Iz tog razloga, biće potrebno i dodatno unaprediti saradnju sa Ministarstvom finansija. Od početka 2017. godine, počeo je sa radom budžetski Zeleni fond, a izrada podzakonskih akata na osnovu kojih će biti dodeljivana sredstva za projete u oblasti životne sredine je u finalnoj fazi. Još uvek je rano smatrati Zeleni fond za glavni izvor finasiranja projekata, ali cilj je da se njegove mogućnosti u budućnosti značajno poprave. Da bi Srbija na vreme dostavila pregovaračku poziciju, potrebna je podrška svih nadležnih državnih institucija kako bi se obezbedilo jačanje intitucionalnog sistema i stabilnog sistema finansiranja.

Pokrajinski sekretar za urbanizam i zaštitu životne sredine Vladimir Galić predstavio je Izveštaj sekretarijata za urbanizam i zaštitu životne sredine u vezi sa otvaranjem poglavlja 27. Naveo je da je Sekretarijat učestvovao u postupku skrininga u pogledu kvaliteta, vode, vazduha, smanjenja buke, upravljanja otpadom i dr. U oblasti zaštite prirode, naročito u vezi sa staništima i Direktivom o pticama, radi se na kreiranju mreže NATURA 2000. Na teritoriji AP Vojvodine nalaze se značajna zaštićena područja, ali su svega dva do sada proglašena. U oblasti zaštite vazduha pojavili su se određeni problemi jer su poslednje automatske stanice kupljene 2008. godine, a rok trajanja im je osam godina. Zbog toga, jedna nova automatska stanica će biti kupljena, dok će šest biti reparirano. Intenzivno se radi na smanjenju količine otpada, a usvojeni su i planovi za regionalne deponije i planovi za monitoring ugroženih lokacija i sprečavanje nastanka divljih deponija, kako bi se omogućila identifikacija lica koja vrše odlaganje otpada na neadekvatan način. Na teritoriji AP Vojvodine postoji 600 divljih deponija, od čega je 250 velikih divljih deponija. Radi efikasnijeg uklanjanja divljih deponija, ovaj posao je podeljen između Sekretarijata za poljoprivredu i Sekretarija za urbanizam i zaštitu životne sredine, te je u proteklom periodu uklonjeno više desetina divljih deponija. Sekretarijat je izdao 24 dozvole za upravljanje otpadom i jednu dozvolu za integrisano sprečavanje zagađenja životne sredine, a trenutno je u toku postupak za izdavanje 13 dozvola za upravljanje otpadom i pet dozvola za integrisano sprečavanje zagađenja životne sredine.

Nataša Đereg, koordinator Radne grupe za Poglavlje 27 u Nacionalnom konventu o Evropskoj, uniji ukazala je na to da će Nacionalni konvent učestovati u svim delovima pregovaračkog procesa za Poglavlje 27, koje je ogromno i teško za pregovaranje. Nacionalni konvent o Evropskoj uniji ima stalni dijalog sa Delegacijom Evropske unije u Republici Srbiji. Istakla je da je u Postskrining dokumentu konstatovano da je nacionalno zakonodavstvo u dobroj meri usklađeno sa propisima Evropske unije, ali da je nizak stepen implementacije, te da su institucionalni i administrativni kapaciteti za ovaj proces nedovoljni. Veliki problem predstavlja i monitoring. Ona smatra da obrazovanje budžetskog Zelenog fonda nije dobro rešenje, jer će ministar imati diskreciono pravo da odlučuje o dodeli sredstava, a to stvara mnogo mesta za zloupotrebe. Kao dobar primer treba navesti Sloveniju, koja je ustanovila ovaj fond kao kapitalni fond, u koji su se uplaćivala sredstva od svake privatizacije u određenom procentu. Istakla je da Nacionalni plan za redukciju emisija iz velikih ložišta nije dat javnosti na uvid. Takođe, u sektoru voda postoji mnogo problema, a potrebno je i u procesu pregovaranja uzeti u obzir i specifičnosti Vojvodine (visok procenat arsena u vodi, kanal Dunav-Tisa-Dunav).

 Siniša Mitrović, samostalni savetnik za domaće i EU propise u oblasti zaštite životne sredine u Privrednoj komori Srbije, ukazao je na to da je Privredna komora Srbije u potpunosti spremna za dugotrajne pregovore, ali da je u tom postupku od značaja i sinergija oba skupštinska odbora. Izazovi u ovoj oblasti su brojni, dovoljno je samo spomenuti koliki su bili iznosi štete nastale kao posledica klimatskih promena u skorijoj prošlosti (oko pet milijardi evra). Istakao je da Privredna komora predstavlja glasnogovornika industrije, koja se bavi zaštitom životne sredine i obaveza joj je da promišlja o industriji u procesu ekološke tranzicije. Postoje procene da će trošak ekološke tranzicije, kroz koji će Srbija proći u postupku pridruživanja EU, koštati oko 10,6 milijardi evra, ali se benefiti koji se kroz taj postupak dobijaju procenjuju na oko 30 milijardi evra. Naglasio je da je industriji potreban jedan dobar fond, a budžetski Zeleni fond koji ima svoje nedostatke, ipak predstavlja dobar alat za kreiranje politike životne sredine.

 U diskusiji koja je usledila, učestvovali su: Sonja Pavlović, Željko Pantelić, Dejan Maksimović, Stanka Mihajlov, dr Branislav Blažić, Nataša Đereg, Siniša Mitrović, Kristina Cvejanov, Snežana Bogosavljević Bošković, Jelena Balašević i Branislava Jeftić.

 Narodni poslanik Sonja Pavlović je iznela mišljenje da su sredstva u Budžetu za oblast životne sredine sve manja kako se bliži otvaranje pregovora o Poglavlju 27. Kada se radi o sredstvima opredeljenim za tretiranje pitkih i otpadnih voda, pa ono što je opredeljeno neće omogućiti završetak planiranog ni za 20 godina. Postavila je pitanje koji su to strateški prioriteti i kakva je saradnja sa Ministarstvom finansija kada su tako mala sredstva opredeljena za ovu oblast.

 Odgovarajući na ovo pitanje, Željko Pantelić je rekao da je on u uvodnom izlaganju već naveo koji su to postojeći problemi i da je nemoguće samo kroz budžet obezbediti sva sredstva neophodna za finansiranje onoga što je direktivama propisano.

 Dejan Maksimović, član Odbora Skupštine AP Vojvodina za urbanizam, prostorno planiranje i zaštitu životne, je izrazio zadovoljstvo zbog toga što nisu dobijena merila od strane Evropske unije. On je dodao da je problem finansiranja nerešen, da su prihodi Republike u ovoj oblasti bili oko 400 puta veći od pokrajinskih i postavio je pitanje da li je moguće dobiti podršku od strane narodnih poslanika kako bi se u ovoj oblasti promenio zakon i ova velika nesrazmera na neki način smanjila.

 Stanka Mihajlov, član Odbora Skupštine AP Vojvodina za urbanizam, prostorno planiranje i zaštitu životne, postavila je pitanje kako se pokazao sistem javno-privatnog parnerstva u izgradnji deponija i koji je najbolji model uvođenja u legalne tokove socijalno ugroženog stanovništva koje se bavi sakupljanjem sekundarnih sirovina. Nju je interesovalo i kako su se u praksi pokazale kaznene odredbe u oblasti zaštite životne sredine, kao i koje su se mere pokazale kao najbolje za sprovođenje prevencije.

 Odgovarajući na prethodno postavljena pitanja, predsednik Odbora dr Branislav Blažić rekao je da je iluzija ukoliko se misli da će sva neophodna sredstva biti prikupljena iz nekog od fondova ili budžeta, već da je realnost da se kroz neki od modela javno-privatnog partnerstva obezbede ne samo finasijska sredstva, već i administrativni kapaciteti koji takođe nedostaju. Cilj svakako treba da bude uvođenje socijalno ugroženog stanovništva koje se bavi sakupljanjem sekundarnih sirovina u legalne tokove kroz različite modele socijalnog preduzetništva, a neki od primera poput „brazilskog“ su već pominjani. On je dodao da treba primenjivati princip „zagađivač plaća“, ali da se pri tome mora voditi računa o balansu između opstanka industrije i zaštite životne sredine.

 Nataša Đereg se složila da je neophodno rešiti problem finansiranja i da je potrebno ozbiljnije pristupiti izradi zakona, jer je nemoguće napisati zakon iz oblasti zaštite životne sredine, a onda reći da primena tog zakona ne zahteva nikakva novčana sredstva.

 Siniša Mitrović je izneo da u Srbiji trnutno postoje 24 javno-privatna partnerstva, koja nemaju definisan oblik i da često nisu jasno postavljni svojinski odnosi. Potrebna je potpuna tranzicija javno-komunalnog sektora, u kome trenutno radi 44000 ljudi. Trenutno se svega 5% javno-komunalnog otpada reciklira, a cilj je da do ulaska u EU to bude 30%. Javno-privatno partnerstvo jeste dobar put, ali se ono mora na adekvatan način urediti i podržati od strane države. U Srbiji radi 40000 „sakupljača“, čiji je životni vek kratak, a primanja niska, uz poneke izuzetke koji zloupotrebama ostvaruju prihode daleko veće od prosečnih u Republici Srbiji. Procene su da 95% resursa koji se recikliraju potiče od „sakupljača“, te da je nužno da se onemogući kupoprodaja sekundarnih sirovina za gotovinu, jer bi se na taj način mogao steći uvid u to ko i kako kupuje odnosno prodaje sirovine i na koji način su te sirovine pribavljene.

 Nadovezujući se na prethodno izlaganje, Vladimir Galić je dodao da sam broj od dvadesetak sklopljenih javno-privatnih partnerstava za sedam godina dovoljno govori sam za sebe i da je zbog toga potrebno izmeniti zakon kako bi se javno-privatno partnerstvo na drugačiji način uredilo.

 Kristina Cvejanov, predsednik Srpske asocijacije reciklera ambalažnog otpada, u svom izlaganju je istakla da je osnovni problem reciklerske industrije nedostatak resursa za recikliranje. Procene su da je iskorišćenost kapaciteta za recikliranje svega 50%, a da od toga 50% sirovina dolazi od sakupljča. Pažnju treba obratiti kada se prihvataju rešenja iz Evropske unije, jer nekritičko prihvatanje svih rešenja može lako dovesti do otežanog rada ili čak gašenja postojeće reciklažne industrije. Kao primer za to može se navesti Direktiva o ambalaži, koja je po procenama oko 80% primenjena, ali je realno stanje na terenu značajno drugačije. Sami zakoni su relativno dobri, ali se oblast zaštite životne sredine brzo menja i potrebno je na vreme reagovati. Nju je interesovalo gde nastaje zastoj u donošenju novih i menjanju postojećih zakona, kada već postoji saglasnost svih zainteresovanih strana.

 Dr Branislav Blažić odgovorio je da nema zastoja, već da postoji stav da je nužno napisati nove zakone, koji bi bili međusobno usklađeni i usklađeni sa drugim u međuvremenu donetim zakonima, a taj proces zahteva vreme.

 Narodni poslanik Snežana Bogosavljević Bošković ukazala je na to da su zakoni iz oblasti životne sredine doneti početkom 2016. godine, ali da još uvek nisu doneti podzakonski akti (pre svega pravilnici) i da to koči implementaciju.

 Jelena Balašević, član Odbora Skupštine AP Vojvodina za urbanizam, prostorno planiranje i zaštitu životne, pohvalila je ovaj vid saradnje između dva odbora i postavila pitanje šta treba reći građanima kako oni mogu da doprinesu procesu pregovaranja za Poglavlje 27 i da li postoji određena „tolerancija“ za našu zemlju s obzirom na NATO bombardovanje koje je Srbija pretrpela.

 Odgovarajući na ovo pitanje, Željko Pantelić je rekao da ne postoje instant rešenja i da su sve zaiteresovane strane svesne problema koji postoje. Ono što postoji kao problem, ali nije ranije u diskusiji spomenuto, je da sudski sistem u ovoj oblasti ne funkcioniše. Inspekcija vrši kontrolu, ali na kraju ne bude sudskog epiloga. Što se tiče posledica NATO bombardovanja, Srbija zbog toga neće imati nikakve olakšavajuće okolnosti u postupku pregovora.

 Neđeljko Konjokrad, član Odbora Skupštine AP Vojvodina za urbanizam, prostorno planiranje i zaštitu životne, pohvalio je ovakav tip saradnje između skupštinskih radnih tela i dodao da u tome vidi mnogo potencijala.

Po završenoj diskusiji, na predlog predsednika Odbora Skupštine AP Vojvodina za urbanizam, prostorno planiranje i zaštitu životne sredine Branislave Jeftić, oba odbora jednoglasno su usvojila sledeći

ZAKLjUČAK:

Odbor podržava sve aktivnosti Ministarstva poljoprivrede i zaštite životne sredine i Pregovaračke grupe za Poglavlje 27 u daljem radu na otvaranju Poglavlja 27 u pregovorima o pristupanju Republike Srbije Evropskoj uniji.

 Predsednik Odbora dr Branislav Blažić zaključio je da su na ovoj zajedničkoj sednici dotaknute dve bolne teme, a to su finansije i administrativni kapaciteti, a na to se nadovezuje i treća - nivo ekološke svesti, koja je podjednako važna. Istakao je da je Srbija na dobrom putu, ali je neophodno imati strpljenja.

 Sednica je završena u 13,06 časova.

 SEKRETAR PREDSEDNIK

 Milica Bašić dr Branislav Blažić